Broj: 711-I-2144-M-145/21-03-17

Zagreb, 24. studenoga 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Joška Dujmovića, općinskog načelnika Općine Primorski Dolac,** za davanjem mišljenja Povjerenstva, na 149. sjednici, održanoj 24. studenoga 2021.g., daje sljedeće

**MIŠLJENJE**

**Radi pravilnog upravljanja predmetnom situacijom, a u cilju očuvanja integriteta i vjerodostojnosti te povjerenja građana u nepristrano obnašanje dužnosti općinskog načelnika, upućuje se dužnosnik Joško Dujmović, općinski načelnik Općine Primorski Dolac, da se izuzme od poduzimanja bilo koje radnje u postupku dodjele stipendija redovnim studentima po Javnom natječaju koji provodi Općina, u kojem je zahtjev podnio njegov nećak, te da za ove radnje ovlasti drugu osobu, kao i da o podnošenju zahtjeva od strane nećaka obavijesti javnost objavom na internetskoj stranici Općine, sve članove Komisije za provedbu natječaja te predsjednika i članove Općinskog vijeća Općine Primorski Dolac.**

Obrazloženje

 U Povjerenstvu je 9. studenoga 2021. pod brojem 711-U-5440-M-145/21-01-3 zaprimljen zahtjev za mišljenjem dužnosnika Joška Dujmovića, općinskog načelnika Općine Primorski Dolac, povodom kojeg se vodi predmet broj M-145/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona te je stoga dužnosnik Joško Dujmović povodom obnašanja dužnosti općinskog načelnika Općine Primorski Dolac obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je Općina Primorski Dolac raspisala javni natječaj za dodjelu jednokratne stipendije za redovne studente s prebivalištem na području Općine. Nadalje se iznosi da Komisija za provedbu natječaja utvrđuje pravovremenost i potpunost zahtjeva za dodjelu stipendije, a odluku o isplati donosi općinski načelnik po dostavljenom zapisniku navedene Komisije.

Dužnosnik navodi da je takav zahtjev podnio njegov nećak, koji je pravodoban i potpun te traži mišljenje Povjerenstva nalazi li se u ovoj situaciji povodom obnašanja dužnosti općinskog načelnika u sukobu interesa, uz napomenu da nema osobe koja obnaša dužnost zamjenika općinskog načelnika.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Nadalje, dužnosnici sukladno članku 5. stavku 1. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka ZSSI-a propisano je da su dužnosnici osobno odgovorni prema tijelu ili građanima koji su ih imenovali ili izabrali, dok je stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Prema stavku 4. građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Člankom 7. stavkom 1. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U konkretnoj je situaciji nećak dužnosnika Joška Dujmovića, općinskog načelnika Općine Primorski Dolac, kao redovni student s prebivalištem na području navedene Općine, podnio zahtjev za dodjelu jednokratne stipendije za redovne studente, u kojem posebna Komisija za provedbu natječaja utvrđuje pravovremenost i potpunost zahtjeva, o čemu sastavlja zapisnik, nakon čega odluku o dodjeli donosi općinski načelnik.

Dužnosnik uz zahtjev za mišljenje nije dostavio dokumentaciju koja se odnosi na povedbu navedenog javnog natječaja, niti je precizirao tko imenuje ovu Komisiju, je li ista u zapisniku samo konstatira ispunjenje uvjeta ili ujedno predlaže dodjelu stipendija, koji su kriteriji za njihovu dodjelu te dodjeljuje li se ona svim podnositeljima zahtjeva koji ispunjavaju uvjete ili samo najboljim kandidatima.

Iako nećak nije član obitelji dužnosnika iz članka 4. stavka 2. ZSSI-a, radi se o takvom stupnju obiteljske povezanosti temeljem kojeg se opravdano može zaključiti da je nećak osoba u odnosu na koju dužnosnik ne može biti nepristran i objektivan kada poduzima radnje te izvršava ovlasti koje ima povodom obnašanja javne dužnosti.

Kada bi dužnosnik Joško Dujmović u obnašanju dužnosti općinskog načelnika poduzimao radnje ili odlučivao o zahtjevu svojeg nećeka temeljem kojeg bi on stekao pravo na studentsku stipendiju, našao bi se u situaciji u kojoj bi njegov privatni interes mogao utjecati na odluku o dodjeli stipendije, odnosno u mogućoj povredi neke od odredbi ZSSI-a.

S druge strane, njegov nećak ne može u ostvarivanju svojih privatnih interesa biti ograničen ili isključen od prava na dodjelu sredstava Općine Primorski Dolac samo zbog navedene okolnosti obiteljske povezanosti s dužnosnikom, već treba imati mogućnost da pod jednakim uvjetima, kao i svi drugi redovni studenti koji ispunjavaju propisane uvjete, konkurira za ostvarivanje prava na stipendiju.

Radi pravilnog upravljanja ovom situacijom, u smislu sprečavanja sukoba interesa, odnosno spječavanja nastanka percepcije javnosti da je dužnosnik obnašanje dužnosti koristio za vlastiti probitak, Povjerenstvo upućuje dužnosnika da se u cilju očuvanja integriteta i vjerodostojnosti i očuvanja povjerenja građana u nepristrano obnašanje dužnosti općinskog načelnika izuzme od donošenja odluka ispred Općine Primorski Dolac u navedenom postupku dodjele stipendija Općine redovnim studentima sa svojeg područja, te da za iste radnje ovlasti drugu osobu.

Osim toga, upućuje se dužnosnika da o okolnosti podnošenja predmetnog zahtjev za dodjelom stipendije od strane nećaka obavijesti javnost objavom na internetskoj stranici Općine te sve članove Komisije za provedbu natječaja kao i predsjednika i članove Općinskog vijeća Općine Primorski Dolac.

Pravovremenim deklariranjem navedene okolnosti javnosti i osobama koje poduzimaju radnje u navedenom postupku te predstavničkom tijelu Općine osigurava se stroža kontrola zakonitosti u pogledu ispunjavanja propisanih uvjeta te se jača povjerenje građana u objektivnost i transperentnost provedenog postupka.

Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“ broj 144/20., dalje u tekstu: ZLPRS) u navedeni Zakon dodan je novi članak 43.a kojim je propisano da ako za vrijeme trajanja mandata općinskog načelnika i gradonačelnika koji nemaju zamjenika nastupe okolnosti zbog kojih je općinski načelnik, odnosno gradonačelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika, odnosno gradonačelnika zamijenit će privremeni zamjenik kojeg će imenovati općinski načelnik, odnosno gradonačelnik na početku mandata iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili iz reda članova predstavničkog tijela.

Stavcima 3. do 5. navedenog članka ZLPRS-a propisano je da je zamjenik općinskog načelnika, odnosno gradonačelnika iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili član predstavničkog tijela, privremeni zamjenik općinskog načelnika, odnosno gradonačelnika, koji zamjenjuje općinskog načelnika, odnosno gradonačelnika za vrijeme trajanja duže odsutnosti ili drugih razloga spriječenosti zbog kojih je općinski načelnik, odnosno gradonačelnik kojemu mandat nije prestao, onemogućen obavljati svoju dužnost. Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine, odnosno grada.

Privremeni zamjenik, za vrijeme zamjenjivanja općinskog načelnika, odnosno gradonačelnika, ostvaruje prava općinskog načelnika, odnosno gradonačelnika.

Sukladno stavku 7. istog članka ovlast privremenog zamjenika za zamjenjivanje općinskog načelnika, odnosno gradonačelnika prestaje danom nastavljanja obavljanja dužnosti općinskog načelnika, odnosno gradonačelnika po prestanku razloga zbog kojih je općinski načelnik, odnosno gradonačelnik bio onemogućen u obavljanju svoje dužnosti.

Slijedom navedenog, kako Općina Primorski Dolac nema zamjenika općinskog načelnika, Povjerenstvo upućuje dužnosnika Joška Dujmovića da se obrati Ministarstvu pravosuđa i uprave s ciljem pojašnjenja bi li dužnosnik navedene ovlasti trebao prenijeti na privremenog zamjenika općinskog načelnika ili na pročelnika jedinice lokalne samouprave, odnosno na koga delegirati ovlasti u ovoj situaciji s ciljem sprečavanja sukoba interesa.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Joško Dujmović, elektronička dostava
2. Objava na internetskoj stranici Povjerenstva
3. Pismohrana